Fasaden ble modernisert i empire stil og fikk nye vinduer med seks store ruter og en horisontal gurtgesims under vinduene i 2. etasje. Den mest karakteristiske nyheten var hovedportalen mot Kongens gate, flankert av to par toskanske søyler med en lav attika, hvor det senere også ble satt inn en svane som symbol for Svaneapoteket (bildet). Opp til portalen førte en høy og bred steintrapp. Etter ombyggingen ble det i gården holdt en stor fest for Karl III Johan.